KIRJALLINEN KYSYMYS E-0144/02

esittäjä(t): Christopher Heaton-Harris (PPE-DE) komissiolle

(1. helmikuuta 2002)

Aihe: Avoimet työpaikat komissiossa

Kuinka paljon komissiossa on avoimia työpaikkoja?

Voiko komissio antaa tiedot pääosastoittain?

Neil Kinnockin komission puolesta antama vastaus

(18. maaliskuuta 2002)

Vuoden 2000 lopussa komissiossa oli 480 avointa virkaa. Osuus oli 2,8 prosenttia kaikista vakituisista ja määräaikaisista viroista toimielimen toimintatalousarvioon sisältyvässä henkilöstötaulukossa. Osuus oli pienin kuuteen vuoteen, ja se oli selvästi lähellä kahta prosenttia, jonka komissio katsoo pienimmäksi mahdolliseksi vapaiden virkojen osuudeksi nykyisten rekrytointimenettelyjen perusteella.

Komissaarien erityisryhmän tekemään laajaan katsaukseen, jonka tarkoituksena oli selvittää, miten komissio voi sovittaa tehokkaammin yhteen tehtävät ja henkilöstöresurssit, sisältyvien päätelmien mukaisesti budjettivallan käyttäjä myönsi komissiolle 400 uutta virkaa vuonna 2001 ja 317 uutta virkaa vuonna 2002. Pelkästään tästä syystä komissiossa on ollut avoimia virkoja epätavallisen runsaasti vuonna 2001, ja tilanne on tällainen vielä vuonna 2002. Koska varallaololuetteloissa ei ole riittävästi menestyneitä ehdokkaita näiden virkojen täyttämiseksi välittömästi, vuonna 2001 käynnistettiin runsaasti kilpailumenettelyjä.

Vuonna 2001 avointen virkojen määrä väheni merkittävästi: 1. tammikuuta 2001 avoimia virkoja oli 1 062 ja 31. joulukuuta 2001 enää 660. Tämä osuus on 3,7 prosenttia kaikista vakituisista ja määräaikaisista viroista toimielimen toimintatalousarvioon sisältyvässä henkilöstötaulukossa, ja samalla osuus on pienempi kuin komission vuoden 2001 asettama tavoite (695 avointa virkaa).

Kuten arvoisa parlamentin jäsen tietää, vuonna 2002 budjettivallan käyttäjä hyväksyi komissiolle 317 uutta virkaa sekä myös 60 määräaikaisen viran muuttamisen vakituisiksi viroiksi. Lisäksi 25 ylimääräistä virkaa saatiin käyttöön muuttamalla määrärahoja viroiksi. Tämän kaiken seurauksena henkilöstötaulukkoon sisältyvien virkojen määrä kasvoi 302:lla vakituisella ura-alueen A viralla ja 100 vakituisella ura-alueen B viralla.

Uusien virkojen myöntäminen johti avointen virkojen määrän huomattavaan kasvuun pääasiassa ura-alueilla A ja B.

>TAULUKON PAIKKA>

Komissio käynnisti vuoden 2001 aikana 16 kilpailumenettelyä avointen virkojen täyttämiseksi ja erityisesti valitakseen ehdokkaita, joilla on komissaarien erityisryhmän(1) kuvaamia erityisominaisuuksia ja -pätevyyksiä. 610 muuta kilpailua on tällä hetkellä kesken tai valmisteluvaiheessa.

Ura-alueella A saadaan vuoden 2002 ensimmäisellä puoliskolla näiden kilpailujen kautta 225 uutta ehdokasta verotuksen, tulliasioiden ja henkilöstöhallinnon alalla. Marraskuun 2002 ja tammikuun 2003 välisenä aikana kilpailujen toinen aalto tuottaa 960 ehdokasta seuraavilla aloilla: ulkosuhteet ja kolmansille maille annettava apu, tilintarkastus, oikeus- ja sisäasiat, siviili- ja rikosoikeus, rakennuspolitiikka, logistinen ja operatiivinen hallinto, taloustiede, tilastotiede ja oikeusasiat.

Ura-alueella B saatiin äskettäisten kilpailujen kautta noin 410 ehdokasta varallaololuetteloon kirjanpidon, taloushallinnon, tilintarkastuksen ja tietotekniikan alalla. Vuoden 2002 ensimmäisen puoliskon aikana tullialalla on 65 ehdokasta. Vuoden 2002 lopussa ja vuoden 2003 alussa uudet kilpailut tuottavat 500 ehdokasta henkilöstöhallinnon ja taloushallinnon alalla sekä myös arkistotyöntekijän/dokumentoijan ja oikolukijan virkoja varten.

Koska suurin osa kilpailuista saadaan päätökseen vuonna 2002, on mahdollista lisätä merkittävästi täytettyjen virkojen määrää henkilöstötaulukossa vuoden 2002 loppuun mennessä. Komissio on asettanut tavoitteekseen, että avoimia virkoja olisi ainoastaan 400, kun näistä kilpailuista saadut ehdokkaat on otettu palvelukseen (vuoden 2002 loppupuolella ja vuoden 2003 alkupuolella). Siirtymäkauden toimenpiteenä komissio palkkaa määräaikaista henkilöstöä avoimiin vakituisiin virkoihin, kunnes kilpailujen kautta saadut pätevät ehdokkaat ovat käytettävissä.

Avointen virkojen yksityiskohtainen erittely pääosastoittain 4. helmikuuta 2002 lähetetään suoraan parlamentin jäsenelle ja parlamentin sihteeristölle.

(1) Komission tiedonanto, 26. heinäkuuta 2000.